|  |  |
| --- | --- |
|  |  |
|  |
|  |
|  | Uudenmaan työ- ja elinkeinotoimisto | 18.5.2018 |  |
|  |
|  |

Työ- ja elinkeinoministeriö

Alueet ja kasvupalvelut -osasto

Viite: lausuntopyyntö 9.5.2018, TEM/1260/03.01.01/2016, TEM030:00/2018

**Uudenmaan TE-toimiston lausunto hallituksen esitysluonnoksesta laiksi kasvupalveluvirastosta**

Työ- ja elinkeinoministeriö on pyytänyt Uudenmaan ELY-keskuksilta ja TE-toimistoilta lausuntoa kasvupalveluvirastoa koskevasta hallituksen esitysluonnoksesta. Uudenmaan TE-toimisto lausuu hallituksen esitysluonnoksesta seuraavaa:

*Tietojärjestelmät ja käytön tukipalvelut*

Pidämme hyvänä, että järjestelmien ja alustojen tuottaminen ja yleinen ICT-ratkaisuihin liittyvä tuki ja palvelu keskitetään valtakunnallisesti. Digiratkaisut edellyttävät valtakunnallisuutta, sillä se, että toimijat käyttäisivät kaikki omia järjestelmiään (asiakastietojärjestelmät, seurannan ja johtamisen tekniset välineet ja alustat) olisi paitsi tehotonta, saattaisi johtaa myös siihen, että järjestelmät eivät toimisi keskenään yhteen tarkoituksenmukaisella tavalla. Digiratkaisujen tulisi siis olla valtakunnallisia ja järjestelmien rajapinnat tulisi olla avoimia niin, että niihin on mahdollista luoda yhdyspinnat eri palveluntuottajien ja maakuntien erilaisiin palveluratkaisuihin. Tietoojärjestelmiin liittyvät tuottamis- ja tukitehtävät tehtävät sopisivat hyvin esim. Vimana Oy:n tehtäviksi.

*Avustusten ja korvausten maksatustehtävät*

Emme pidä edellä mainittujen tehtävien keskittämistä kasvupalveluvirastoon tarkoituksenmukaisena. Maakuntien tulisi pystyä alueellaan hoitamaan palveluita ja niihin liittyvää maksatusta yhtenäisenä kokonaisuutena palveluprosessin sujuvuuden turvaamiseksi. Tukien maksamista ja myöntämistä ei ole toiminnallisesti tarkoituksenmukaista erottaa toisistaan. Tuen myöntävän tahon tulee vastata asiakkaalle myös maksatuksen sujuvuudesta. Samoin takaisinperintätilanteissa tuen myöntävän tahon on luonnollista ja tarkoituksenmukaisempaa tutkia tuen takaisinperinnän edellytysten täyttyminen.

Maksatustehtävien hoitaminen maakunnassa mahdollistaisi myös eri rahoitus- ja maksatustehtävien tehokkaan synergian hyödyntämisen maakunnassa, koska maakunnalle jää kuitenkin useiden substanssilakien perusteella maksatustehtäviä hoidettavaksi. Maakunnalla on velvollisuus huolehtia vastuullaan olevien rahojen käytöstä, mikä sisältää myös maksatukset.

*Valtakunnallinen asiakaspalvelu*

Viraston toimialaa koskevassa lainkohdassa on viraston yhdeksi tehtäväksi määritelty toiminta *”yhteisenä asiakaspalvelukeskuksena”.*  Maakuntien itsehallinnon näkökulmasta keskeinen lähtökohta on, että eri alueet voivat järjestää kasvupalvelunsa sääntelyn rajoissa itsenäisesti ja parhaaksi katsomallaan tavalla, joten palvelut ovat eri alueilla voivat olla erilaisia. Valtakunnallinen asiakaspalvelu ei siten palvelisi toiminnallista tarvetta, eikä istuisi erityisen hyvin maakuntamalliin, jossa maakunta päättää kuinka se palvelunsa järjestää ja tuottaa.

Työttömyysturvan toimeenpanoon liittyvistä tehtävistä taas suuri osa on siirtymässä työttömyysetuuden maksajille, joilla tulee jatkossa olla myös etuuksiin liittyvä laajempi neuvontavastuu.

*Yleisesti hallituksen esitysluonnoksesta*

Virastolle kaavailluista tehtävistä ainoastaan tietojärjestelmien hankkiminen ja tuottaminen, sekä niihin liittyvä tuki tulisi järjestää valtakunnallisena toimintona. Tätä tehtävää varten erillisen kasvupalveluviraston perustaminen ei ole tarpeen, toiminnot voitaisiin hyvin liittää osaksi Vimana Oy:n toimialaa ja tehtäviä.

Kasvupalveluvirastolle kaavailtujen tehtävien järjestämisessä tulisi tavoitella kestävää, maakuntien toiminnallisuuden kannalta tehokasta ratkaisua, sen sijaan että keskitytään turvaamaan tietyt toiminnot siirtymävaiheen ajalle. Alueiden kehittämistä ja kasvupalveluja koskeva laki antaa maakunnille huomattavasti enemmän liikkumavaraa tehtävien järjestämiselle kuin voimassa oleva sääntely TE-toimistoille ja ELY-keskuksille. On olennaista, että myös tukipalvelut on järjestetty muuttuvan toimintaympäristön tarpeisiin.

Jarmo Ukkonen

Johtaja